  Наталья Тетерина Удмурт йӧскалык театрлэн пичи залэзлэсь выль сезонзэ итальян драматурглэн Алессандро Барикколэн произведениезъя пуктэм «1900-й. Легенда о пианисте» моноспектакль усьтоз. Нырысетӥ возьматонъёс 13-тӥ, 14-тӥ но 15-тӥ куарусёнэ ортчозы. Со сярысь театрлэн пресс-службаез ивортэ. Крезьгурасьлэсь паймымон историзэ сцена вылын возьматыны мылкыд сётӥз Йӧскалык театрысь актёр Максим Григорьев, со ик шудӥсез луоз. Спектаклез пуктӥсь — Вероника Моисеева, хореограф  — Полина Лебедева, декорациос бордын Василя Фатихова тыршиз. Европаысь Америкае мынӥсь корабльын кельтэм лимон улысь коробкаын арлыдо матрос али вордскем пияшез шедьтэ. Пересь уг тоды на, куштэм эмигрант пинал таланто крезьгурась (музыкант) луоз шуыса, солэн данлыкез быдэс дуннее вӧлмоз, но ачиз со дунне понна ноку но нимлыко уз луы. Пианистлэн паймымон улонэз сярысь солэн эшез вералоз. Пусъемын, спектакль театрлэн репертуараз уг пыры, со нимысьтыз пичи заллы кылдытэмын. 2017-тӥ арын куартолэзе усьтӥськем зал ӵапак таӵе экспериментъёс — кылбур ӝытъёс, пичи формаен спектакльёс, лабораториос — понна малпамын вал. Спектакль ӟуч кылын мыноз. 12+ Тодэ вайытом, толсуре пичи залын Сергей Антоновлэсь «Пуны» драмазэ учкисьёс туж шуныт пумитазы. Тегъёс: Лулчеберет Ижкар Театр Удмуртия  